Galateia (manželka Pygmalióna)

Galateia ( - Galateia) je v gréckej mytológii bohyňou Afroditou oživená socha, manželka cyperského kráľa Pygmalióna.

Cyperský vládca Pygmalión bol horlivým ctiteľom bohyne Afrodity. Chcel sa s ňou dokonca oženiť, ale Afrodita mu namiesto toho oživila svoju sochu. Oživená socha dostala meno Galateia („mliečne biela“) a Pygmalión sa s ňou oženil. Manželom sa potom narodili dve deti, syn Pafos a dcéra Metharmé.Apollodoros, Bibliotheca, 3,14,3. Pafos sa stal po rokoch nástupcom trónu a otcom kráľa Kinyra,Hyginus, Fabulae 242. ktorý na Cypre založil mesto Pafos a nechal v ňom postaviť bohyni Afrodite nádherný chrám.

Podľa verzie od Ovídia bol Pygmalión sochárom, ktorému bohyňa oživila sochu. Pygmalión vytvoril zo slonoviny sochu nevýslovnej krásy, akej sa žiadna zo živých žien nevyrovnala. Pymalión sa do nej zaľúbil a jeho prianím bolo, aby ožila. Keď raz priniesol bohyni Afrodite počas jej sviatku skvelú obeť a vyslovil túto žiadosť, bohyňa lásky mu jeho želanie splnila. Po návrate domov ho čakala krásna dievčina, s ktorou sa oženil a z ich veľkej lásky sa narodila dcéra Pafos.Ovidius, Metamorphoses, 10,243-297.

 Referencie a bibliografia 

Kategória:Postavy gréckej mytológie